Slovenija je na Pesmi Evrovizije kot samostojna država prvič nastopila leta 1993 in od takrat se je tekmovanja udeležila vsako leto, razen leta 1994 in 2000, ko je morala zaradi slabih rezultatov v predhodnih letih sodelovanje izpustiti. Slovenija do sedaj še ni zmagala, najboljša uvrstitev pa je bilo 7. mesto (pesem Darje Švajger »Prisluhni mi« leta 1995 in pesem Nuše Derenda »Energy« leta 2001). Darja Švajger in Omar Naber sta edina izvajalca, ki sta se festivala udeležila dvakrat. Odkar so bili leta 2004 na Pesmi Evrovizije uvedeni polfinalni večeri, se je Sloveniji v finalni večer uspelo prebiti šestkrat: leta 2007 z Alenko Gotar (»Cvet z juga«), leta 2011 z Majo Keuc (»No One«), leta 2014 s Tinkaro Kovač (»Round and Round«), leta 2015 z Maraayo (»Here for You«), leta 2018 z Leo Sirk (»Hvala, ne!«) in leta 2019 z Zalo Kralj in Gašperjem Šantlom (»Sebi«).